РЕШЕНИЕ НА СЪВЕТА
от 19 януари 2009 година
за сключване на Споразумение за подновяване на Споразумението за научно и технологично сътрудничество между Европейската общност и правителството на Република Индия
(2009/501/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 170, втора алинея във връзка с член 300, параграф 2, първа алинея, първо изречение и параграф 3, първа алинея от него,
като взе предвид предложението на Комисията,
като взе предвид становището на Европейския парламент (1),
като има предвид, че:
(1)
С Решение 2002/648/ЕО (2) Съветът одобри сключването на Споразумение за научно и технологично сътрудничество между Европейската общност и правителството на Република Индия (наричано по-долу „споразумението“).
(2)
Член 11, буква б) от споразумението предвижда, че споразумението се сключва за начален период от пет години и може да се поднови при взаимно съгласие на страните след оценка през последната година на всеки следващ период.
(3)
На заседанието на Управителния комитет за научно и технологично сътрудничество ЕО-Индия, проведено в Брюксел на 15-16 ноември 2006 г., двете страни изразиха интереса си за подновяване на споразумението за още пет години.
(4)
Материалното съдържание на споразумението за подновяване е идентично с материалното съдържание на споразумението, чийто срок изтече на 14 октомври 2007 г. Страните считат, че бързото подновяване на споразумението би било от взаимен интерес.
(5)
Споразумението се основава на принципите за партньорство за равностойни взаимни ползи, реципрочност, навременен обмен на информация и подходяща защита на правата върху интелектуалната собственост.
(6)
Споразумението за сътрудничество между Европейската общност и Република Индия за партньорство и развитие (3), подписано на 20 декември 1993 г., предвижда, че договарящите се страни се ангажират да разработят подходящи процедури за улесняване във възможно най-голяма степен на участието на своите учени и изследователски центрове в научното и технологично сътрудничество.
(7)
Научното и технологично сътрудничество е също така една от областите, посочени в съвместния план за действие за стратегическо партньорство между Индия и ЕС от 7 септември 2005 г., който, освен всичко друго, има за цел да увеличи мобилността, обмена и достъпа за изследователи от Индия и Европа.
(8)
С решение от 26 ноември 2007 г. Съветът разреши подписването на споразумение за подновяване на споразумението (наричано по-долу „споразумението за подновяване“) от името на Общността.
(9)
Споразумението за подновяване бе подписано на 30 ноември 2007 г.
(10)
Споразумението за подновяване следва да бъде одобрено,
РЕШИ:
Член 1
Споразумението за подновяване на Споразумението за научно и технологично сътрудничество между Европейската общност и правителството на Република Индия се одобрява от името на Общността.
Текстът на споразумението за подновяване е приложен към настоящото решение.
Член 2
Председателят на Съвета, действащ от името на Общността, нотифицира Република Индия за приключването на вътрешните процедури, необходими за влизане в сила на споразумението (4), в съответствие с член 11, буква а) от споразумението за подновяване.
Съставено в Брюксел на 19 януари 2009 година.